**Справка по чл. 26, ал. 5 от Закона за нормативните актове за постъпилите становища, предложения и възражения в хода на обществените консултации в периода от 28.09.2022 г. до 28.10.2022 г. по проекта на Наредба за изменение и допълнение (НИД) на Наредба № 6 от 26.03.1999 г. за реда и начина за измерване на емисиите на вредни вещества, изпускани в атмосферния въздух от обекти с неподвижни източници. Справката съдържа обосновка на неприетите предложения**

|  |  |  |  |
| --- | --- | --- | --- |
| **Лице, организация** | **запитвания, предложения и възражения** | **Приети** | **Неприети** |
| Писмо вх. № 48-00-806 / 03.10.2022 г. от "Дишай Димитровград" | Как, къде и при какви условия гражданите биха могли да следят и да виждат или получават достъп до данните, подавани в реално време в Изпълнителна агенция по околна среда |  | **Не се приема**: Предложението не е предмет на измененията и допълненията на Наредба № 6 от 26.03.1999 г., чиято цел е да се създадат предпоставки за осъществяване на своевременен и ефективен контрол по отношение на големите горивни инсталации от компетентните органи, респ. бързо установяване на нарушенията и реализиране на съответната административнонаказателна отговорност. Следва да се има предвид, че гражданите биха могли да получат достъп до подадените в ИАОС данни при условията и по реда на глава втора "Информация за околната среда" на Закона за опазване на околната среда и Закона за достъп до обществена информация. |
| Писмо вх. № 26-00-1386 / 28.10.2022 г. от "ЕВН Топлофикация" ЕАД | Като екологично отговорна компания в сектора на енергетиката, изцяло подкрепяме усилията на МОСВ в посока цифровизация и автоматизация на мониторинга на емисиите на замърсители във въздуха. Считаме, че изграждането на такава система за контрол на мониторинга, ще окаже положително въздействие върху ограничаването на индустриалното замърсяване и ще стимулира всички оператори на големи горивни инсталации да инвестират повече в екологични технологии за да постигат приложимите НДЕ. В същото време, предложените текстове за изменение на Наредба № 6 пораждат известни неясноти, свързани както с техническото функциониране на системата, така и с параметрите на информацията, която операторите трябва да предоставят на ИАОС. |  | **Не се приема**: В проекта на НИД на Наредба № 6 не са налице неясноти, свързани с техническото функциониране на системата, и с параметрите на информацията, която операторите трябва да предоставят на ИАОС, за което са изложени подробни мотиви по-долу. |
| 1. В предложената нова ал. 2 към чл. 49 се указва, че автоматичните системи за измерване (АСИ) на операторите „следва да осигурят непрекъснато подаване в реално време в ИАОС на измерените валидирани средночасови стойности (след корекция на съдържанието на водна пара в отпадъчните газове и при нормативно изискваното кислородно съдържание)". Измерените стойности на емисиите обаче, се „привеждат" и се превръщат във валидирани средночасови стойности с известно закъснение, което може да бъде в рамките на не по-малко от час. Това обстоятелство прави изпълнението на конкретното нормативно изискване трудно осъществимо, тъй като няма да бъде „в реално време". Или текстът трябва да се прецизира и да отпадне изискването данните да се предават „в реално време", или към системата на ИАОС да постъпват само измерените стойности, без да са валидирани. Вторият вариант обаче би довел до изкривяване на информацията, която постъпва към ИАОС. |  | **Не се приема**: В предложените изменения на чл. 49 ясно е указано, че „Автоматичните системи за измерване, използвани от операторите на големи горивни инсталации при извършване на СНИ, следва да осигуряват непрекъснато подаване в реално време в ИАОС на измерените валидирани средночасови стойности (след корекции за съдържанието на водна пара в отпадъчните газове и при нормативно изискваното кислородно съдържание) на емисиите на вредни вещества, изпускани в атмосферния въздух, съгласно условията в издадените комплексни разрешителни. Изпълнителната агенция по околна среда осигурява на РИОСВ достъп в реално време до подаваните данни.“ В случая средночасовите стойности се получават като средноаритметично на измерените от автоматичните системи за СНИ първични стойности в рамките на съответния час, като се очаква те да бъдат валидирани веднага след осредняването с механизмите за валидация на Автоматичните системи за измерване (АСИ), а ИАОС да получава данните в съответствие с условията в издадените комплексни разрешителни, след корекции на стойностите.Относно понятието „реално време“ се ръководим от дефиницията за реално време в научната литература, която гласи: „Режим на работа в реално време е режимът на работа на компютърна система, при който програмите за сбор и обработка на спорадично възникващи данни са в постоянна готовност за изпълнение, така че резултатите от обработките да са на разположение в рамките на предварително зададен интервал от време. |
| 2. В проекта за изменение липсва описана процедура, как се постъпва при срив на системата и липса на данни от някоя инсталация, което би могло да се случи в резултат от авария на захранването на АСИ на оператора или на системата на ИАОС поради прекъсване на интернет връзката по независещи от оператора причини и редица други извънредни ситуации, които водят до загуба на данни, респективно до компрометиране на информацията от мониторинга. |  | **Не се приема**: Процедурите в случаи на прекъсване или липса на данни от някоя АСИ ще бъдат описани в техническия протокол към системата, по който ще се предават данните. Протоколът ще бъде предоставен в рамките на определения в Наредбата срок за ИАОС. |
| 3. Компрометирането на подаваната към ИАОС информация за мониторинга има също така пряко отношение и към предложеният текст на ал. 3 към същият чл. 49, където се указва, че „записите от данните по ал. 2 могат да се използват като доказателствено средство за установяване и доказване на нарушения на законодателството по опазване на околната среда". В тази алинея би следвало да се разпише по-подробно при какви обстоятелства ще се признава за годна тази информация. |  | **Не се приема**: В допълнение към мотивите по т. 2 следва да се има предвид, че предаването на информация от АСИ към ИАОС ще се осъществява по защитена връзка, поради което информацията не може да бъде компрометирана. Това също ще бъде описано в техническия протокол към системата. Предвид изложеното, разписването на обстоятелства, при които информацията не се признава за годна, е ненужно, а би създало и предпоставки за злоупотреби.  |
| 4. Предвид, че различните инсталации работят в различен операционен режим, някои функционират в непрекъснат цикъл, докато други работят периодично и при вторите следва да се отчитат времето за пускане и спиране на инсталациите, през които стойностите на емисиите се изключват от алгоритъма за постигане на НДЕ. В Системата на ИАОС трябва предварително да са въведени тези индивидуални параметри на всяка отделна инсталация и контролът на мониторинга да е съобразен с тях. |  | **Не се приема**: В системата на ИАОС предварително ще бъдат зададени индивидуалните параметри на АСИ, по отношение режима им на работа. Това ще бъде отразено в техническия протокол към системата, с цел ефективен контрол на мониторинга. |
| 5. В Мотивите към проекта за изменение на Наредба № 6 е посочено, че „Подаването в реално време в ИАОС с осигурен на РИОСВ от агенцията достъп в реално време до измерените валидирани половинчасови и средночасови стойности на емисиите на вредни вещества, изпускани в атмосферния въздух от големи горивни инсталации има за цел да осигури своевременното и бързо установяване и прекратяване на нарушенията на законодателството по опазване на чистотата на атмосферния въздух, в частност спазването от страна на операторите на определените им норми за допустими емисии.". В същото време информацията по чл. 51 от Наредбата, която всеки оператор е длъжен да представи в РИОСВ съгласно изискванията на 50, ал. 2 е много по-детайлна и съдържа допълнителни данни. В тази връзка възниква въпросът - наличието на Система за контрол на данните от мониторинга на емисиите до която е осигурен достъп на РИОСВ, ще отмени ли задължението на операторите да внасят месечни и годишни отчети по чл. 50 от Наредба №6? |  | **Не се приема**: С проекта на НИД не се предвижда наличието на система за контрол на данните от мониторинга на емисиите, до която е осигурен достъп на РИОСВ, да отменя задължението на операторите да внасят месечни и годишни отчети по чл. 50 от Наредба № 6 от 26.03.1999 г. |
| 6. Прави впечатление, че в мотивите към проекта за изменение на Наредба № 6 е отбелязано, че „предложените изменения и допълнения няма да окажат пряко и/или косвено влияние върху държавния бюджет". Предвид обстоятелството, че към момента няма изградена такава система, за нейното създаване, поддържане и хардуерно и софтуерно осигуряване ще се генерират разходи, които следва да бъдат заложени в бюджета на МОСВ. Това е от съществено значение, особено на фона на краткият срок предвиден в § 3 от преходните и заключителните разпоредби към Наредбата. |  | **Не се приема**: Предложените изменения и допълнения на Наредба № 6 от 26.03.1999 г. няма да окажат пряко и / или косвено влияние върху държавния бюджет, предвид реализирани икономии и преоценка на приоритетите относно планираните разходи за електронно управление за 2022 г. |